**דברי הימים א' יז-כא: 'ואני רק רציתי לשיר' - דוד המלך בין איש רוח לאיש דמים**

הרבה רינת צפניה שוורץ

דף למנחה

רקע: פרק יז הוא ברובו חזרה על המסופר בספר שמואל א, פרק ח. דוד מביע את רצונו לבנות את בית המקדש, הקב"ה מבהיר לו כי הוא לא יזכה לכך אלא בנו, וכי האל יבנה עבורו 'בית' לעולמים. הביטויים 'בית' ו'עד עולם' חוזרים פעמים רבות. תגובתו הראשונית של דוד לסירוב האל היא תפילת הודיה ומיד לאחריה 'ויך דוד את הפלישתים'. פרקים יח–כ מתארים באריכות את מלחמות דוד וכיבושיו – כיבושי פלשתים והרחבת הארץ.

בלימוד זה ננסה לעמוד על הפער שבין בקשתו של דוד להיות משורר ואיש רוח ולבנות את המקדש, לבין היותו בפועל איש מלחמה – לפחות על פי ספר דברי הימים.

הצעה לפתיחה:

* סבב אסוציאציות: כל אחד יאמר בסבב במשפט אחד, 'מיהו דוד' בעבורו.
* לחלופין, ניתן להביא לקבוצה ציורים שונים של דוד המלך ולראות כיצד דמותו מצטיירת בצורה שונה בכל יצירה.

לאחר איסוף התשובות נגלה כי לדמותו של דוד צדדים רבים ואולי אף סותרים.

הצעה למהלך הלימוד:

1. לפני העיון במקורות ניזכר ברקע לפרקים הנלמדים: מלחמות דוד מגיעות לאחר סירוב האל לבקשתו לבנות את בית המקדש.
2. נלמד במליאה את שני הטקסטים הראשונים בדף המקורות.

כל טקסט מצייר את דמותו של דוד אחרת – הרב משה הכהן רואה בדוד כמי שמבין את גודל המשימה והשליחות שהוטלו עליו והוא מממש אותן בשמחה ובדבקות, לוחם את מלחמות האל והעם לביסוס הממלכה. לעומתו, חז"ל מציירים את דוד כ'תלמיד חכם' אשר כינורו תלוי מעליו ואשר אינו שש לצאת למשימות של לוחמה, אלא מעדיף להיות בישיבה, ללמוד תורה ולא לעסוק בענייני מלחמה ובניית הממלכה.

1. נתחלק לחברותות ללמידת שני המקורות הבאים בדף:

* ילקוט שמעוני מדגיש כי חייו של דוד הם למעשה 'מתנה' אשר נתן לו האדם הראשון, אשר ראה כי הוקצבו לדוד רק שלוש שנים לחיות. עם מתנה זו באה האחריות. האדם הראשון קובע כי ייעודו של דוד בחיים שנתן לו יהיה 'יהא מזמר לפניך' - ייעוד שונה לגמרי מדמותו המצטיירת בפרקים שלפנינו כאיש מלחמה. המדרש מחזיר אותנו לבקשתו הראשונית של דוד, לבנות את בית המקדש ולהיות איש רוח ומשורר; ולסירובו של האל אשר 'מקבע' את דמותו של דוד כאיש מלחמה. נעסוק בסוגיית הייעוד: האם דוד ידע את ייעודו? האם אדם יודע מה ייעודו בחייו?
* הציטוט מפיה של מרגרט תאצ'ר / גנדי בונה קומה נוספת בשאלת הייעוד: האם זהותנו וייעודנו בחיים נקבעים על פי המעשים שאנו מסגלים לעצמנו ועל פי הבחירות שלנו? האם הבחירות הללו משקפות בלעדית את מי שאנחנו? שמא יש דבר מה אחר שמעיד מי אנחנו?

1. נחזור למליאה לאסיף התשובות השונות מהחברותות בסוגיית הייעוד.
2. נקרא ביחד את הטקסט המוכר על רבי זושא, וננסה לתאר, מה היה עונה דוד המלך בשמים. ניתן לערוך תרגיל כתיבה בשאלה, מה היה דוד נשאל ומה היה עונה באותה סיטואציה שמציג רבי זושא. נזמין את הלומדים להציג את התרגילים בפני הקבוצה (האם היה נשאל מדוע לא היה הוא "דוד המשורר" ("יהא מזמר לפניך")? האם בסופו של דבר דוד מימש את ייעודו, אך הייעוד שלנו מורכב ולעיתים מכיל סתירות?).
3. נסכם בקריאה משותפת של דברי עגנון – כיצד הוא מתאר את דמותו של דוד? כיצד דמותו השפיעה על התפיסות שלנו במציאות הישראלית? האם ניתן להיות אדם בעל שני ייעודים שנמצאים לעתים בסתירה – גם איש מלחמה וגם איש רוח ומשורר, כמו דוד? האם ניתן להיות אומה שכזו?